Рођен је 17. септембра 1925. године у Грдановцима, код Санског Моста, у земљорадничкој породици Михајла и Боје Даљевић. Имао је два брата и пет сестара. Након завршене основне школе и ниже гимназије, похађао је Учитељску школу. Након завршетка првог разреда Учитељске школе, са непуних 16 година, ступио је у партизане, 27. јула 1941. године. Био је борац Треће чете Првог крајишког партизанског одреда. У току рата, био је омладински руководилац батаљона, секретар СКОЈ-а у Првом батаљону и помоћник политичког комесара бригаде. Учествовао је у борбама током Четврте и Пете непријатељске офанзиве (на Неретви је рањен), затим током десанта на Дрвар, у Београдској операцији и у пробоју Сремског фронта. Ратни пут је завршио у Цељу, 1945. године. Из рата је изашао са чином капетана.